ไฟแนนเชียลไดเจสต์
SIRI โรดโชว์สหรัฐกระตุกหุ้นอีกรอบ
20 มี.ค. 2555

SIRI โรดโชว์สหรัฐกระตุกหุ้นอีกรอบ
นายวันจักร์ บุรณศิริ ประธานผู้บริหารฝ่ายปฏิบัติการ บริษัทแสนสิริ (SIRI) เปิดเผยว่า บริษัทมีกำหนดเดินทางไปโรดโชว์ในประเทศสหรัฐและกลุ่มประเทศยุโรปในช่วงครึ่งหลังปีนี้ ซึ่งถือเป็นครั้งแรกที่ได้รับการติดต่อจากนักลงทุนต่างชาติ จากหลายปีที่ผ่านมาบริษัทไปโรดโชว์กับผู้จัดการกองทุนเฉพาะในภูมิภาคเอเชีย
ส่วนกรณีราคาหุ้น SIRI เพิ่มขึ้นตั้งแต่ต้นปีที่ 1.2 บาท เพิ่มขึ้นมากว่า 2 บาทต่อหุ้น เพราะนักลงทุนเข้าใจในผลประกอบการที่ดีขึ้น ประกอบกับตั้งแต่ต้นปีมาบริษัทได้พบผู้จัดการกองทุนสถาบันในประเทศทั้งหมด 20 กองทุน รวมทั้งไปโรดโชว์ที่ฮ่องกง สิงคโปร์ และมาเลเซีย 
PTL ถอดใจกำไรดีลำบากต้นทุนบาน
นายวิโนด สุเรขา ประธานเจ้าหน้าที่ด้านการเงิน บริษัท โพลีเพล็กซ์ (ประเทศไทย) หรือ PTL เปิดเผยว่า การทำกำไรของบริษัทยากขึ้น เพราะราคาวัตถุดิบปรับขึ้นตามราคาน้ำมัน และตลาดโลกผลิตสินค้าได้มากกว่าความต้องการของลูกค้า เพราะมีผู้ผลิตรายใหม่เข้ามาเพิ่มมากขึ้นจากประเทศจีนและอินเดีย
คาดว่าอัตรากำไรสุทธิของบริษัทประจำปี 2554 (เม.ย. 2554-มี.ค. 2555) จะอยู่ที่ 13-15% ซึ่งลดลงจากเมื่อก่อนที่ 15-17% และบริษัทอยู่ระหว่างการจ้างที่ปรึกษาอิสระเพื่อเข้ามาช่วยปรับโครงสร้างต้นทุนการผลิตให้ลดลง 
ส่วนเป้าหมายรายได้ของบริษัทปี 2555 (เม.ย. 2555-มี.ค. 2556) คาดว่าอยู่ที่ 1.1-1.2 หมื่นล้านบาท เพิ่มขึ้นจากปีก่อนที่ 1-1.1 หมื่นล้านบาท สำหรับงบลงทุนปี 2555 มีทั้งหมด 228 ล้านเหรียญสหรัฐ 
KDH แจกเงินปันผล 2 บาท 
คณะกรรมการบริษัท โรงพยาบาลกรุงธน (KDH) มีมติอนุมัติจ่ายเงินปันผลในอัตราหุ้นละ 2 บาท คิดเป็นเงินทั้งสิ้น 30 ล้านบาท เป็นการจ่ายจากกำไรของปี 2554 สัดส่วน 85.69% ให้กับผู้ถือหุ้นที่มีชื่อในทะเบียนวันที่ 10 พ.ค.นี้ กำหนดจ่ายเงินวันที่ 25 พ.ค. 2555
STPI ขายหุ้นคืน 16 ล้านบาท 
บริษัท เอสทีพี แอนด์ ไอ (STPI) แจ้งว่าวันที่ 16 มี.ค.ที่ผ่านมา ขายหุ้นคืนตลาดหลักทรัพย์จำนวน 5.361 แสนหุ้น ราคาหุ้นละ3030.25 บาท รวมเป็นเงิน 16.09 ล้านบาท ทั้งนี้คงเหลือหุ้นที่ยังไม่ได้ขายอีกจำนวน 3.36 ล้านหุ้น คิดเป็นสัดส่วน 0.91% ของทุนเรียกชำระแล้ว